ປະ​ທາ​ນາ​ທິ​ບໍ​ດີ​ໄບ​ເດັນ ກ່າວ​ຕ້ອງ​ຕິ​ໄພ​ຂົ່ມ​ຂູ່ ຕໍ່​ປະ​ຊາ​ທິ​ປະ​ໄຕ ໂດຍ​ຮຽກ​ຮ້ອງ​ ໃຫ້​ຊາວ​ອາ​ເມ​ຣິ​ກັນ ລຸກ​ຂຶ້ນ​ປົກ​ປ້ອງ 
ປະ​ທາ​ນາ​ທິ​ບໍ​ດີ​ໄບ​ເດັນ ກ່າວ​ຕ້ອງ​ຕິຢ່າງ​ແຮງ ຕໍ່​ທ່ານ​ທ​ຣຳ ແລະ​ພວກ​ສະ​ໜັບ​ສະ​ໜຸນ ໃນ​ຄຳ​ປາ​ໄສ ໂດຍ​ກ່າວ​ວ່າ ຄວາມ​ຄືບ​ໜ້າ​ ທາງ​ດ້ານ​ນິ​ຕິ​ບັນ​ຢັດ​ຂອງ​ທ່ານ ໃຫ້​ທິດ​ທາງ​ໄປ​ໜ້າ​ທີ່​ດີກວ່າ
ສະຫະລັດມາຮອດທາງແຍກ ທີ່ອັນຕະລາຍ ໃນການຕໍ່ສູ້ເພື່ອຮັກສາໄວ້ຊຶ່ງປະຊາທິປະໄຕ ນັ້ນຄືຄວາມເຊື່ອ ຂອງປະທານາທິບໍດີໂຈ ໄບເດັນ ແລະຢູ່ໃນການກ່າວຄຳປາໄສທີ່ຕື່ນເຕັ້ນ ຈາກນະຄອນຟີລາແດລເຟຍ ໃນຄືນວັນພະຫັດ ທ່ານໄດ້ຖິ້ມໂທດໃສ່ຊາຍຄົນນຶ່ງຊຶ່ງເປັນທີ່ນັບໜ້າຖືຕາ “ບໍ່ມີຄຳຖາມໃດໆເລີຍ ທີ່ພັກຣີພັບບລີກັນໃນທຸກມື້ນີ້ ແມ່ນຄອບງຳ ຂັບດັນແລະຂົ່ມຂູ່ໂດຍທ່ານດໍໂນລ ທຣຳ ແລະຄຳຂວັນ MAGA ຂອງພັກຣີພັບບລີກັນ” ນັ້ນຄືຄຳເວົ້າຂອງປະທານາທິບໍດີໄບເດັນ ຊຶ່ງທ່ານໝາຍເຖິງຄຳຂວັນ ໃນການໂຄສະນາຫາສຽງຂອງທ່ານທຣຳເມື່ອປີ 2016 ເຮັດໃຫ້ອາເມຣິກັນຍິ່ງໃຫຍ່ຄືນອີກ “ແລະນີ້ແມ່ນໄພຂົ່ມຂູ່ຕໍ່ປະເທດນີ້ ” ທ່ານໄບເດັນໄດ້ວາດພາບທີ່ມືດມົນຂອງວິໄສທັດຄູ່ແຂ່ງຂອງທ່ານສຳລັບອາເມຣິກາ ໃນຂະນະທີ່ທ່ານກ່າວຄຳປາໄສ ຢູ່ຕໍ່ໜ້າຫໍ ບ່ອນທີ່ບັນດາຜູ້ກໍ່ຕັ້ງປະເທດໄດ້ຂຽນ ແລະອະພິປາຍ ທັງຄຳປະກາດເອກກະລາດແລະລັດຖະທຳມະນູນຂອງສະຫະລັດ ເກືອບ 250 ປີຜ່ານມາແລ້ວນັ້ນ ທ່ານໄດ້ກ່າວຄຳປາໄສ ເປັນເວລາ 25 ນາທີ ແລະໃນຊ່ວງເວລາດັ່ງກ່າວໄດ້ເວົ້າເຖິງຄຳເວົ້າພຽງຄຳດຽວ ບໍ່ໜ້ອຍກວ່າ 25 ເທື່ອ ນັ້ນກໍຄືຄຳວ່າ ປະຊາທິປະໄຕ ທ່ານໄດ້ໃຊ້ຄຳເວົ້າເພື່ອໃຫ້ມີການຄຸ່ນຄິດຕໍ່ການທີ່ພັກຣີພັບບລີກັນຂອງທ່ານທຣຳ ທີ່ໄດ້ສະທ້ອນໃຫ້ເຫັນການກ່າວອ້າງຂອງທ່ານທຣຳທີ່ວ່າ ການເລືອກຕັ້ງປີ 2020 ໄດ້ຖືກລັກຂະໂມຍ ຜູ້ຊຶ່ງໄດ້ເຮັດວຽກເພື່ອຢຸດຢັ້ງບໍ່ໃຫ້ຜູ້ຄົນໄປປ່ອນບັດໃນບັນດາລັດທີ່ສຳຄັນໆ ແລະເຂົ້າຮ່ວມໃນຄວາມພະຍາຍາມກໍ່ຄວາມຮຸນແຮງຕໍ່ຕ້ານລັດຖະບານ ທີ່ຫໍລັດຖະສະພາສະຫະລັດ ເມື່ອວັນທີ 6 ມັງກອນ 2021 ທ່ານໄບເດັນກ່າວວ່າ “ປະຫວັດສາດໄດ້ບອກພວກເຮົາວ່າ ການຈົງຮັກພັກດີແບບຕາບອດຕໍ່ຜູ້ນຳພຽງຄົນດຽວ ແລະເຕັມໃຈທີ່ຈະເຂົ້າພົວພັນກັບຄວາມຮຸນແຮງທາງການເມືອງນັ້ນ ແມ່ນເປັນອັນຕະລາຍຮ້າຍແຮງຕໍ່ປະຊາທິປະໄຕ ນັບ ເປັນເວລາດົນນານມາແລ້ວ ພວກເຮົາໄດ້ກ່າວຕໍ່ພວກເຮົາເອງວ່າ ປະຊາທິປະໄຕຂອງອາເມຣິກັນ ແມ່ນໄດ້ຮັບການຄ້ຳປະກັນ ແຕ່ມັນບໍ່ໄດ້ຮັບເລີຍ ພວກເຮົາຕ້ອງໄດ້ປ້ອງກັນມັນ ຄຸ້ມຄອງມັນ ລຸກຂຶ້ນຕໍ່ສູ້ເພື່ອມັນ ” ໃນການກ່າວຕອບໂຕ້ ກ່ອນປະທານາທິບໍດີກ່າວຄຳປາໄສນັ້ນ ຜູ້ນຳຂອງພັກຣີພັບບລີກັນໃນສະພາຕ່ຳ ທ່ານເຄວິນ ແມັດຄາທີ ໄດ້ກ່າວຫາທ່ານໄບເດັນວ່າ ສ້າງຄວາມແຕກແຍກ ແລະຖິ້ມໂທດໃສ່ພັກເດໂມແຄຣັດ ຕໍ່ການທີ່ອັດຕາເງິນເຟີ້ອາຊະຍາກຳ ແລະການໃຊ້ຈ່າຍຂອງລັດຖະບານ ທີ່ສູງຂຶ້ນ ທ່ານກ່າວວ່າ “ໃນຮອບສອງປີທີ່ຜ່ານມານີ້ ທ່ານໂຈ ໄບເດັນ ໄດ້ລິເລີ້ິ້ມແລະໂຈມຕີຕໍ່ຈິດວິນຍານຂອງອາເມຣິກາ ຕໍ່ປະຊາຊົນ ຕໍ່ກົດໝາຍ ແລະຕໍ່ຫຼັກຄຸນຄ່າທີ່ສັກສິດທີ່ສຸດ ທ່ານໄດ້ລິເລີ້ມແລະໂຈມຕີຕໍ່ປະຊາທິປະໄຕຂອງພວກເຮົາ ນະໂຍບາຍຂອງທ່ານໄດ້ເຮັດໃຫ້ຈິດວິນຍານຂອງອາເມຣິກາບາດເຈັບຢ່າງຮ້າຍແຮງ ເຮັດໃຫ້ຈິດໃຈຂອງອາເມຣິກາໄດ້ຮັບຄວາມເຊື່ອມຖອຍ ແລະທໍລະຍົດຕໍ່ຄວາມໄວ້ວາງໃຈຂອງອາເມຣິກາ ”